R103 miljoen vir straat in StrandStrand (Foto: Virtual Origin) Die stad Kaapstad het Maandag gesê meer as R100 miljoen is opsy gesit vir die opgradering van paaie in Strand in die Wes-Kaap. “Inwoners van Strand is alte bewus van verkeersknope tydens spitstyd in Broadway Boulevard,” het Brett Herron, burgemeesterskomiteelid van vervoer, gesê. “Vervoer vir Kaapstad (TCT) het dié straat geïdentifiseer as een van die paaie wat ŉ belegging benodig – om verligting te bring vir persone wat gereeld die pad gebruik en die verwagte toename in verkeer in die toekoms.” ŉ Gedeelte van Broadway Boulevard, tussen Mainweg (R44) en Strandweg, sal ŉ dubbelbaanpad word. Die konstruksie gaan ongeveer twee jaar duur en sal nagenoeg R103 miljoen kos. ŉ Eiland sal die paaie skei. ‘n Bykomende 5 km stuk pad word ook beplan. Die projek sal in verskillende fases voltooi word. “Dit is ŉ groot belegging in Strand se padinfrastruktuur,” het Herron bygevoeg. “Dit sal ongeveer 30 maande lank duur om af te handel, indien alles volgens plan verloop. Ek versoek inwoners en besoekers om geduldig te wees, aangesien vertragings en ongerief deel sal wees van enige projek van dié aard.”